Title: ข้อกำหนด ก.อ. เรื่อง กำหนดวิชาชีพทางกฎหมายอย่างอื่น และเงื่อนไข เกี่ยวกับการประกอบวิชาชีพตามมาตรา 33 (1) (ค) แห่งพระราชบัญญัติระเบียบข้าราชการฝ่ายอัยการ พ.ศ. 2521

ข้อกำหนด ก

ข้อกำหนด ก.อ.
เรื่อง
กำหนดวิชาชีพทางกฎหมายอย่างอื่น และเงื่อนไข
เกี่ยวกับการประกอบวิชาชีพตามมาตรา
๓๓ (๑) (ค)
แห่งพระราชบัญญัติระเบียบข้าราชการฝ่ายอัยการ
พ.ศ. ๒๕๒๑[๑]

อาศัยอำนาจตามความในมาตรา ๓๓ (๑) (ค)
แห่งพระราชบัญญัติระเบียบข้าราชการฝ่ายอัยการ พ.ศ. ๒๕๒๑
คณะกรรมการอัยการกำหนดวิชาชีพทางกฎหมายอย่างอื่นและเงื่อนไขเกี่ยวกับการประกอบวิชาชีพไว้ดังต่อไปนี้

ข้อ ๑ 
ให้ยกเลิกข้อกำหนด ก.อ. ออกตามความในมาตรา ๓๓ (๑) (ค) แห่งพระราชบัญญัติระเบียบข้าราชการฝ่ายอัยการ
พ.ศ. ๒๕๒๑ เรื่องกำหนดวิชาชีพทางกฎหมายอย่างอื่นและเงื่อนไขเกี่ยวกับการประกอบวิชาชีพตามมาตรา
๓๓ (๑) (ค) แห่งพระราชบัญญัติระเบียบข้าราชการฝ่ายอัยการ พ.ศ. ๒๕๒๑ ฉบับลงวันที่
๒๔ เมษายน ๒๕๒๒ และให้ใช้ข้อกำหนด อ.ก. ฉบับนี้แทน

ข้อ ๒ 
วิชาชีพทางกฎหมายอย่างอื่น คือ
(๑) อาจารย์ประจำคณะนิติศาสตร์ในมหาวิทยาลัยของรัฐซึ่งคณบดีหรือตำแหน่งที่เทียบเท่ารับรองว่าได้สอนวิชากฎหมายในคณะนิติศาสตร์ในวิชาใดวิชาหนึ่งหรือหลายวิชา
ดังนี้ กฎหมายแพ่งและพาณิชย์ กฎหมายอาญา กฎหมายวิธีพิจารณาความแพ่ง
กฎหมายวิธีพิจารณาความอาญา กฎหมายลักษณะพยาน กฎหมายล้มละลาย พระธรรมนูญศาลยุติธรรม
หรือกฎหมายว่าด้วยการจัดตั้งศาลแขวงและวิธีพิจารณาความอาญาในศาลแขวงมาแล้ว
(๒) ข้าราชการหรือพนักงานส่วนท้องถิ่น ตำแหน่งนิติกรซึ่งผู้บังคับบัญชารับรองว่าได้ปฏิบัติงานในหน้าที่นิติกรตามมาตรฐานในสายงานนิติการที่
ก.พ. กำหนด
(๓) พนักงานฝ่ายปกครองหรือตำรวจซึ่งทำหน้าที่พนักงานสอบสวนและผู้บังคับบัญชารับรองว่าได้ปฏิบัติงานในหน้าที่พนักงานสอบสวนมาแล้วไม่น้อยกว่า
๒๐ เรื่อง

ข้อ ๓ 
ผู้สมัครสอบคัดเลือกเพื่อบรรจุเป็นข้าราชการอัยการ และแต่งตั้งให้ดำรงตำแหน่งอัยการผู้ช่วย
ที่ได้ประกอบวิชาชีพทางกฎหมายเป็นทนายความจะต้องได้ว่าความในศาลโดยทำหน้าที่หรือมีส่วนร่วมทำหน้าที่ทนายความในขณะที่ศาลออกนั่งพิจารณามาแล้วไม่น้อยกว่า
๒๐ เรื่อง ในจำนวนนี้ต้องเป็นคดีแพ่งไม่น้อยกว่า ๕ เรื่อง
โดยมีหนังสือรับรองของผู้พิพากษาที่นั่งพิจารณามาแสดงว่าได้ทำหน้าที่ดังกล่าวอย่างแท้จริง

ข้อ ๔ 
ผู้ที่มีคุณสมบัติและปฏิบัติตามเงื่อนไขครบถ้วนตามข้อกำหนด ก.อ. เรื่อง
กำหนดวิชาชีพทางกฎหมายอย่างอื่นและเงื่อนไขเกี่ยวกับการประกอบวิชาชีพ ตามมาตรา ๓๓
(๑) (ค) แห่งพระราชบัญญัติระเบียบข้าราชการฝ่ายอัยการ พ.ศ. ๒๕๒๑ ฉบับลงวันที่ ๒๔
เมษายน พ.ศ. ๒๕๒๒ หรือปฏิบัติตามเงื่อนไขดังกล่าวแต่เพียงบางส่วน ก่อนข้อกำหนด
อ.ก. ฉบับนี้ใช้บังคับนั้นให้ถือว่าได้ประกอบวิชาชีพทางกฎหมายอย่างอื่น และปฏิบัติตามเงื่อนไขเกี่ยวกับการประกอบวิชาชีพนั้น
ๆ ครบถ้วนแล้ว หรือแต่เพียงส่วนนั้นแล้วแต่กรณีตามที่คณะกรรมการอัยการกำหนดตามนัยข้อกำหนดนี้

ให้ไว้ ณ วันที่ ๒ พฤศจิกายน พ.ศ. ๒๕๓๒
พลตำรวจเอก ประมาณ  อดิเรกสาร
รัฐมนตรีว่าการกระทรวงมหาดไทย
ประธาน ก.อ.

ดลธี/ผู้จัดทำ
๑๐ กันยายน ๒๕๕๓

เอกฤทธิ์/ผู้ตรวจ
๑๗ พฤศจิกายน ๒๕๕๓

[๑] ราชกิจจานุเบกษา
เล่ม ๑๐๖/ตอนที่ ๒๐๔/หน้า ๕๓๓/๒๑ พฤศจิกายน ๒๕๓๒